Ewari ab̶ad̶e Jesús ãchi baara komaa b̶uasiid̶e naka jarasii:
—Jerusalén puurud̶ebena ãyaa wãrã́sturu.
Nama esed̶áusturu ab̶a Dachi Akõreba ichi Jauri deai jarad̶a dearuud̶aa.
Mau ʉ̃rʉbena mʉʉba machimaa naed̶e jarasii.
Biawãra Juanba baniaba ẽbẽrarã boro easii,
maamina kãꞌãabariwãed̶e Dachi Akõreba ichi Jauri machimaa deai.
Maabae chi Jesús baara ãbua panad̶aba ichimaa id̶isid̶au:
—Dai Mechiu,
¿anakʉd̶e bichiba dachi Israel puuru chi aude mechiu b̶uabiika,
chi naa b̶uad̶a kĩra?
Jesusba panausii:
—Makai ewari machiba kuitaad̶aabai panuu.
Ab̶aburu mʉ Chacháburu kuitaa b̶uu mau ewari b̶usiid̶eeba.
Maamina Dachi Akõre Jauri machi baara b̶uad̶e neeruud̶e machiba ichi poyaabarii adaud̶ai.
Mauba machiba Jerusalend̶e,
joma Judea druad̶e,
Samaria druad̶e maud̶e drua kaitawẽ nureed̶e mʉ ʉ̃rʉbena berread̶ai.
Jesusba maka jarasiid̶e Dachi Akõreba ʉtaa adoesii.
Ãchiba ichia panuud̶e mau jʉ̃rʉara tãed̶e wãsii maabae makaa unud̶aabasii.
Wabid̶a Jesús ʉtaa wãd̶amaa ichia panuud̶e,
ãchi kaita ẽbẽra ome neesid̶au.
Maarã paru jʉ̃ panuu torroa ãrea b̶uasii.
Mau ẽbẽraba naka jarasid̶au:
—Machi Galilead̶ebena,
¿sakãe bajãad̶aa ichia panuma?
Jesús machi baara b̶uad̶a bajãad̶aa wãd̶a waya neei ichi bajãad̶aa wãd̶a kĩra.